La mostra de la Generalitat es va instal·lar en l'estand de la Delegació Territorial del Govern a Barcelona, del Departament de la Vicepresidència, mentre que un segon estand de l'Institut Català del Sòl (Incasol), del Departament de Política Territorial i Obres Públiques, va informar de les principals actuacions en el camp de l'urbanisme i l'habitatge.
"Per la regió de Barcelona, som-hi" va donar informació sobre els 30 compromisos del Govern, pactats amb els agents socials, per generar llocs de treball, millorar l'atenció en atur, protegir les famílies en situació de risc, facilitar el finançament i la liquiditat a les empreses i potenciar la indústria.
Totes aquestes actuacions estan valorades en prop de 6.000 milions d'euros.
També en l'àmbit laboral, l'espai de la Generalitat va informar que el Govern destina aquest any 100 milions d'euros per contractar 25.000 aturats a través dels plans d'ocupació local, principalment en sectors que poden generar ocupació.
Quant a les infraestructures, la mostra va explicar el traspàs de la gestió directa de la xarxa de Rodalies (estrenat aquest any) que suposarà una millora gradual de la qualitat i proximitat del servei.
També va informar de l'anomenada integració de tarifes, que permet circular en metro i autobús amb el mateix bitllet i que els usuaris s'estalviïn entre un 40 i un 70 per cent del cost del transport.
Pel que fa concretament a Santa Coloma de Gramenet, hi havia informació de les cinc noves estacions de l'L9 del metro que hi ha a Santa Coloma mateix: Can Zam, Singuerlín, Església Major, Fondo i Can Peixauet, que incorporen noves mesures de millora de la seguretat i la mobilitat de les persones.
En un futur, quan tota l'L9 estigui en funcionament, Barcelona, Santa Coloma de Gramenet, Badalona, el Prat de Llobregat i l'Hospitalet quedaran unides per la que serà la línia de metro soterrada més llarga d'Europa.
La mostra també va abordar altres àmbits, com ara els barris, l'habitatge i l'educació.
Per exemple, va explicar que el Govern va adjudicar el 2004 i el 2008 els ajuts de la Llei de barris al barri Serra d'en Mena i als barris centrals de Santa Coloma de Gramenet per fer front al dèficit d'equipaments que patien, a la regressió urbanística i a la degradació dels edificis.
Pel que fa a l'habitatge, va informar que els últims anys s'han començat a construir 885 pisos de protecció oficial, ja siguin per llogar o per vendre, i que s'ha acabat la construcció de 478 habitatges més.
També en els darrers anys s'han atorgat 1.531 ajuts per al pagament de lloguer a joves, a persones majors de 65 anys i a famílies amb risc d'exclusió social.
La mostra va explicar que, en aquests moments, a Santa Coloma de Gramenet s'ha inaugurat ja l'ampliació de l'institut Numància i s'estan fent altres equipaments educatius, com les ampliacions de l'institut Terra Roja o de l'Escola Mercè Rodoreda i la construcció de l'Escola Sant Just.
Per permetre més igualtat d'oportunitats en l'accés a l'educació, s'han incrementat els ajuts a les famílies i a les AMPA per garantir les beques menjador i perquè es puguin organitzar activitats més enllà de l'horari lectiu.
També es donen ajuts per al foment de la reutilització de llibres de text i material curricular.
Finalment, per aconseguir una justícia més eficaç i més moderna, Santa Coloma acull sis jutjats de primera instància i instrucció en un nou edifici judicial dotat de tots els mitjans que es requereixen per a un funcionament òptim, i que disposa d'espai per a futures ampliacions.
L'Expocoloma és la fira multisectorial de Santa Coloma de Gramenet i, alhora, la més important del Barcelonès nord.
Amb una xifra d'uns 250.000 visitants, per les seves característiques és una de les fires més importants de Catalunya.